Els Moros i Cristians compten les hores per a la celebració del seu ‘Mig Any Fester’
07/04/2015

# Els Moros i Cristians compten les hores per a la celebració del seu ‘Mig Any Fester’

[![Imatge d’arxiu d’una desfilada del Mig Any de l’any 2014](/images/noticias/2015/04/mig-any-2015.jpg)](/images/noticias/2015/04/mig-any-2015.jpg)

07.04.2015

La Federació Intercomparses recupera el tradicional "arròs amb fesols i naps" per a convidar a comparsers i veïns del municipi

Divendres que ve a la vesprada i fins al diumenge el parc empresarial Tàctica es convertirà novament en l’escenari on els Moros i Cristians de Paterna celebren el Mig Any Fester, que commemora la mitat de l’exercici fester i que ja queda menys per a tornar a celebrar els seus actes dins de les Festes Majors en Honor al Santíssim Crist de la Fe i Sant Vicent Ferrer.

[Descàrrega ací tota la programació del Mig Any 2015](http://intercomparsas.org/wp-content/uploads/2015/04/programa-mig-any-2015.pdf "Descarga la programación del Mig Any 2015")

Música en directe sobre un escenari, xarangues, desfilades, jocs, convivència i moltes ganes de passar-ho bé. El Mig Any 2015 es tradueix en un cap de setmana intens de lluita amistosa entre centenars de festers i festeres.

Una de les notes destacades d’esta edició és la recuperació del tradicional "arròs amb fesols i naps" per als comparsers i per als veïns de Paterna. “D’esta manera tornem al poble de Paterna l’agraïment per tot el suport que ens brinden durant les desfilades i en particular la bona acollida que va tindre la iniciativa de les cadires solidàries amb la Festa”, indiquen des de la Federació d’Intercomparses.

Durant el cap de setmana tindrà lloc la segona edició de les Olimpíades festeres, amb campionats de truc i parxís, i amb jocs tradicionals com les carreres de sacs, el joc de les cadires, el mocador i passar l’ou.

El dissabte al matí hi haurà una xaranga que recorrerà el recinte, i després concurs de paelles per als comparsers.

El diumenge se celebrarà una missa en sufragi dels comparsers difunts i posteriorment tindrà lloc el VI Pregó del Mig Any, que anirà a càrrec de Sento Llorens, de la comparsa Abbasies. A continuació els comparsers desfilaran en algaravia fins al Parc Central. Una discomovil amenitzarà les nits i amb patrocini d’Amstel, s’instal•larà un cervesòdrom. Les comparses capitanies, Tayma pel bàndol Moro i Artal de Luna pel bàndol Cristià, oferiran servei de barra amb entrepans, paelles i beguda a preus populars.

Per a estar al corrent de tot, des d'Intercomparses ens inviten a seguir en les xarxes socials l'etiqueta [#MigAny15](https://twitter.com/search?f=realtime&q=%23MigAny15&src=typd "Sigue el Mig Any en Twitter").